एनएसयूआई ने एमडीयू के तुगलकी फरमान को वापस लेने के लिए बुधवार को पं. जवाहरलाल नेहरू कॉलेज की प्राचार्य प्रीता कौशिक को ज्ञापन सौंपा। इस दौरान एनएसयूआई के प्रदेश सचिव कृष्ण अत्री ने कहा कि महर्षि दयानंद यूनिवर्सिटी की तरफ से फिर इस बार एक तुलगकी फरमान आया है। इसके तहत तीसरे सेमेस्टर में दाखिला लेने के लिए पहले सेमेस्टर के 50 प्रतिशत विषय में पास होना जरूरी है तथा पांचवें सेमेस्टर में दाखिला लेने के लिए पहले सेमेस्टर के शत प्रतिशत विषय में पास होना भी जरूरी है। जबकि दाखिले के समय छात्रों को इस तरह के किसी नियम के बारे में नहीं बताया गया था। अब बीच में इस तरह का नियम लागू कर छात्रों को परेशान किया जा रहा है।